作者:趙天錫
標題:雙調・風入松憶舊
內容:怨東風不到小窗紗，枉辜負荏苒韶華。淚痕湮透香羅帕，憑闌干望夕陽西下。惱人情愁聞杜宇，凝眸處數歸鴉。喚丫鬟休買小桃花，一任教雲鬢堆鴉。眉兒淡了不堪畫，愁和悶將人禁加。咫尺間那人在家，渾一似阻天涯。記前日席上泛流霞，正遇著宿世冤家。自從見了心牽掛，心兒裡撇他不下。夢兒裡常常見他，說不的半星兒話。憶劉郎當日到仙苑，使自家心緒懸懸。眼兒裡見了心兒裡戀，口兒裡不敢胡言。朝夕裡只得告天，何時得再團圓？。